Образац за пријаву теме мастер  рада
ВЕЋУ ЗА МУЛТИДИСЦИПЛИНАРНЕ СТУДИЈЕ

УНИВЕРЗИТЕТА У БЕОГРАДУ

ПРИЈАВА ТЕМЕ ЗА ИЗРАДУ МАСТЕР РАДА


Обраћам се Већу за мултидисциплинарне студије Универзитета у Београду са молбом да ми се, као студенту академских мултидисциплинарних мастер студија:

ТЕРОРИЗАМ, ОРГАНИЗОВАНИ КРИМИНАЛ И БЕЗБЕДНОСТ
одобри израда мастер  рада.

Наслов тезе: 

Шангајска организација за сарадњу као фактор стабилности у Централној Азији.
Научни циљ предложене тезе:

Савремени свет суочен је са бројним безбедносним изазовима. Завршетак хладног рата и распад бившег Совјетског Савеза отворили су нови приступ проблему међународне безбедности која више не може бити  у потпуности схваћена безбедносним теоријама које су се развијале од Другог светског рата до данас. Разматрање безбедности као очување територијалног суверенитета који је угрожен од стране државних актера данас је заступљено у мањој мери. Евидентно је да велику претњу безбедности представља феномен тероризма, организованог криминала, унутрашње нестабилности као и недостатак енергената или, са друге стране, њихово поседовање. Поменути безбедносни изазови престају да буду само државни проблем већ израстају до регионалног нивоа па чак постају глобална претња међународној безбедности. Национална, регионална и међународна искуства у последњих десетак година потврђују да тероризам и организовани криминал заслужују посебну пажњу због тога што спајају националне границе и на тај начин постају мултидимензионални и интернационално организовани, директно угрожавајући стабилност држава нападајући економски, политички и социјални систем.
Са друге стране, државе у циљу заштите својих виталних интереса и бољег искориштења својих природних ресурса и остваривања већег утицаја на међународној политичкој сцени удружују се у регионалне савезе. Простор Централне Азије представља занимљив пример како државе реагују и могу да се боре против нарастајућих безбедносних изазова.
Основна сврха овог рада је истражити бројне услове који погодују развоју нестабилности у региону Централне Азије, као и на који начин могу да утичу на безбедност Кине и Русије. Чиниоци нестабилности у региону Централне Азије леже у нерешеним економско-социјалним, политичким, етничким, геостратегијским и религијским проблемима. 

Поред тога, истражити стварне интересе земаља чланица да формирају Шангајску организацију за сарадњу, као и истражити и проучити начин на који се државе, са разлишитим друштвеним уређењем, економским, политишким и војним утицајем, религијским опредељењем и интересима, повезују на регионалном нивоу и делују у заједничкој борби против савремених безбедносних изазова у региону Централне Азије.

Предмет рада:

Узроци нестабилности у Централној Азији су бројни и комплексни и израз су бројних нерешених историјских процеса. Чиниоци нестабилности у региону Централне Азије леже у бројним економским, социјалним, политичким, етничким, геостратегијским и религијским проблемима који су се у дугом историјском периоду овога региона нагомилавали. 
Прво, геостратегијски значај простора Централне Азије огледа се у интересима и утицају светских сила као што су САД, Русија и Кина; ширењу различитих утицаја из Саудијске Арабије, Ирана, Турске и Пакистана; великом богатству природним ресурсима, као и близини границе са Авганистаном као центром нестабилности у региону. 
Бројне регионалне и светске силе настоје да успоставе или ојачају свој утицај у региону Централне Азије, а посебно Русија, Кина и САД, али и Саудијска Арабија, Пакистан и Иран. Разлози су бројни али је евидентно да контролом простора Централне Азије контролишу се значајне залихе природних ресурса као и њихов транспорт у развијеније делове света. У економском смислу Централна Азија је још увек под великим утицајем Русије која успешно користи њене енрегенте користећи монопол на транспорт сировина због развијеног система гасовода и нафтовода. С друге страна Кина се јавља као нови потенцијални корисник великих количина природних ресурса који би из Централне Азије преко области Синђанг требало да се транспортују у Кину. И Европска Унија пројектом „Набуко" заинтересована је да користи природне ресурсе Централне Азије како би се смањио утицај руског гаса у спољној политици. С друге стране, САД је успоставио војно присуство над делом Централне Азије и наставио са развојем стратешког партнерства. Појава и деловање екстремистичких, сепаратистичких и терористичких група и покрета у овако сложеном окружењу може имати далекосежне последице будући да се ради о простору на коме су интересно присутне највеће светске силе.
Друго, бројни социо-економски проблеми који потресају простор Централне Азије израз су: незавршених процеса стварања националних држава узрокованих дугогодишњом негативном националном политиком некадашњег СССР-а у коме бројне етничке мањине сматрају да су им оспорена основна људска права; владавине ауторитарних режима, неправилно решеног верског питања унутар исте религије, сиромаштва и губитка вере у државу да реши и превазиђе нагомилане економске проблеме и слично. 
Распад Совјетског Савеза продубио је безбедносне изазове са којим се суочавају земље Централне Азије, а који се огледају не само у економском опадању, већ и у успореним друштвено-социјалним реформама и развоју. Такав развој ситуације доводи до потенцијалних нестабилности у земљи, појаве ауторитарних режима, корупције, трговине наркотицима и оружијем, етничких проблема и посебно до изложеност тероризму и организованом криминалу. Сви поменути фактори узроковани су слабим резултатима у економији након проглашења независности и унутрашњом нестабилношћу. Владе земаља Централне Азије суочавају се са недостатком новца за изградњу и одржавање ефикасних снага и система безбедности земље. У протеклој декади земље Централне Азије посветиле су много више пажње и напора на изградњи различитих модела међудржавних институција и организација са Русијом и западним партнерима, мада су резултати остали далеко испод очекивања. 
Бројни социо-економски проблеми и неспособности власти да успостави правни поредак и контролу над територијом као и да створи одрживе услове за просперитетан живот појединца стварају погодно тле за ширење екстремистичких и радикалних идеја и криминалних делатности. 

И треће, религија као мотиватор екстремистичког и терористичког деловања. Иако практикован унутар муслиманске заједнице ислам на простору Централне Азије није прихваћен на јединствен начин. Постоје струје које ислам посматрају кроз призму државне идеологије и потребе уређења друштва према нормама ислама сматрајући не истомишљенике противницима. Са друге стране постоји дуга историја секуларизма на простору Централне Азије и чињеница да су готово све државе региона прихватиле секуларно уређење државе. Евидентно је да историја радикалног ислама нема дугу традицију и да ислам и секуларизам као супротна схватања могу међусобно да егзистирају и да се надопуњују.
Исламисти су одавно заинтересовани за Централну Азију, историјски центар ислама лоциран у региону од стратегијског значаја. Све до почетка деведесетих њихов приступ поменутом региону био је занемарљив, пошто је дуго времена био затворен за исламски свет услед совјетске владавине. После тог периода поново оживљавање ислама се одиграва на просторима Централне Азије ширењем учења из Саудијске Арабије,Турске, Пакистана и Ирана. Овај процес је природни пут повратка духовним вредностима након деценијског владања совјетске државе. Па ипак треба напоменути да је совјетска владавина оставила своје наслеђе на поменутим просторима и то у мери у којој се данас прихвата секуларизам на знатно вишем нивоу него у осталим деловима муслиманског света. Па ипак постоје специфична географска подручја на коме је исламски радикализам у значајној мери заступљен на подручју Централне Азије. То је у великој мери условљено различитим утицајем исламске традиције, али и страним фактором који се огледа у верском проповедању светог рата и домаћим политичким и социјалним развојем који се огледа у оружаним конфликтима и политичким борбама.
У Централној Азији централна тачка исламског оживљавања и радикалних група је Фергана долина. Густо насељена област која већински припада Узбечкој популацији, подељена политички између: Узбекистана, Киргистана и Таџикистана. Долина је традиционално центар исламских веровања и била је центар где су стране радикалне групе прво успоставиле своје присуство.
Исламски екстремизам се брзо развијао после распада СССР-а и био присутан у свим важнијим догађајима који су представљали безбедносни изазов у региону: помагао је насилну опозицију у грађанском рату у Таџикистану у периоду 1992-1997. године, побуњенике у Баткен региону у Киргистану 1999-2000. године као и серију бомбашких напада у Ташкенту у периоду 1997. и 1999. године. Најактивнија терористичка организација у Централној Азији је Исламистички покрет Узбекистана. Исламистички покрет Узбекистана (ИМУ) је формиран 1992. године од стране Тахира Јулдашева илегалног исламског свештеника који је био активан у Отавалион џамији у Наманган региону у Узбекистану. Јулдашевљев поглед на свет и ислам обликован је током његових интезивних путовања по Саудијској Арабији, Пакистану и Авганистану, где је био под утицајем вахабизма и деобандизма. Његове радикалне поруке шире се кроз мрежу џамија и медреса у Фергана долини. Уз помоћ Ал Каиде, Талибана и других он је ујединио четири радикалне исламистичке групе (Адолат и Ислам Ласкарлари, које је лично предводио и Барак и Тауба) у једиствену ИМУ. У почетку се радило о малим групама од једва неколико стотина чланова, али услед одсуства одлучне акције узбекистанске владе оне су биле способне да шире своју пропаганду у Фергана долини и на тај начин прикупе много више следбеника. Владе Централне Азије верују да су се током 2002. године исламски радикали из централно азијског региона ујединили у оквиру новоформиране илегалне организације тзв. Исламистички покрет Централне Азије који је настао на крилима ИМУ-а, киргишких и таџикистанских радикала и ујгурских сепаратиста из Кине, чији се Исламистички покрет Источни Туркестан недавно проширио и сада укључује Авганистанце, Чечене, Киргизстанце, Узбеке и Казахстанце који деле заједнички циљ формирања исламске државе у Централној Азији.
Киргишке власти верују да је Исламистички покрет Централне Азије формиран 2003. године са циљем формирања исламске државе у Узбекистану, Таџикистану и Киргишкој републици, а касније би се проширила и на Казахстан, Туркменистан и северо западну кинеску провинцију. Главни штаб Исламистичког покрета Централне Азије који је предвођен Јулдашевим верује се да је лоциран у Авганистану, у североисточној провинцији Бадахшан. Ова јединствена милитантна формација настоји да дестабилизује земље Централне Азије нападајући америчке и израелске циљеве. Главне побуњеничке мете су америчке базе у Узбекистану (сада затворене) и Киргистану, као и амбасаде у Казахстану и Киргистану. Оправдано се верује да многе исламистичке организације које настају у последње две године у региону, уствари се налазе под покровитељством Исламистичког покрета Централне Азије.
У раду ће се поменути чиниоци довести у везу са појмовима тероризам, екстремизам и сепаратизам и даље операционализивати њихов утицај на безбедност региона Централне Азије. Поред тога, у раду ће се приказати и веза између организованог криминала и тероризма.
Крај 20. века и развој економске глобализације у којем су наука и технологија оствариле брз темпо, усмериле су стремљења многих земља ка регионалним кооперацијама како не би изгубиле корак са светом. У исто време ризик од тероризма, сепаратизма, екстремизма и организованог криминала у региону Централне Азије растао је из дана у дан, озбиљно угрожавајући стабилност региона. Кина, Русија и централно азијске земље предузеле су важне кораке у стварању стабилних и безбедних услова у региону. Само развојем регионалне сарадње било је могуће заштитити властите интересе. 
Порекло Шангајске организације за сарадњу (ШОС) сеже у период затегнутих односа и тензија око разграничења између некадашњег СССР-а и НР Кине. Тај билатералан проблем постаје мултилатералан распадом Совјетског Савеза и формирањем нових држава на простору Централне Азије. Кина, Русија и три централно-азијске државе (Казахстан, Киргистан и Таџикистан) потписали су 1996. године у Шангају споразум о изградњи поверења у војној области у граничним областима, а 1997. године и споразум о смањењу војних снага у граничним областима. Овим документима прецизиране су мере и ограничења војних снага дуж граница међусобног разграничења и на тај начин створене су прве мултилатералне везе између поменутих земаља што ће резултирати настанком ,,Шангајске петорке“ и касније се продубити низом билатералних споразума о разграничењу, трговини и сарадњи и водити формирању Шангајске организације за сарадњу.
Сарадња у области безбедности, економије и трговине су, како неки аутори истичу, два основна стуба целокупне организације. То су кључне области сарадње и представљају материјалну базу и гаранције за брз и несметан развој свих чланица ШОС-а. Економска сарадња постала је главни маневарски простор унутар организације и представља главни катализатор за јачање и продубљивање заједничких интереса.
ШОС је дизајнирана у основи као међувладина мрежа којом се управља путем годишњих састанака на највишем нивоу и регуларних (периодичних) састанака председника влада, министара иностраних послова и других високих државних званичника земаља чланица. Земље посматрачи (изузев Индије) упућују своје званичнике еквивалентног ранга на састанке највишег нивоа. Област безбедности је најчешћи предмет радних састанака који сада укључује: експерте из домена безбедности информација, представнике већа националне безбедности и правосуђа.
Институције ШОС-а подељене су на две целине: сталне органе и Савете различитих нивоа који се периодично састају и расправљају о битним питањима из свог домена. Нарастајући значај економске сарадње који укључује и енергетски сектор довео је до креирања и Конзорцијума банака као и Пословног савета ШОС-а.
Стални органи су Секретаријат ШОС-а и Регионални противтерористички центар. Секретаријат ШОС-а формиран је у јануару 2004. године, има 30 чланова и седиште му је у Пекингу. Регионални противтерористички центар такође броји 30 чланова и представља главни центар за размену информација између служби безбедности земаља чланица. Структура, број сталних чланова и процедуре унутар ШОС-а у основи су начелне и подложне променама у зависности од потреба и интереса чланица.
У безбедносном смислу ШОС није војни савез и још увек не поседује заједничке снаге или војно тело. Постоји заједнички противтерористички центар и здружене војно-полицијске снаге се ангажују једино кроз форме војних маневара и противтерористичких вежби. У том смислу уочено је интезивирање сарадње безбедносних структура кроз форме војних маневара на годишњем нивоу. Главно обележје војних маневара реализованих под окриљем ШОС-а је борба против тероризма. Треба истаћи да су се тактичке  претпоставке базирале на искуствима терористичких напада у региону Баткена 1999/2000. године, немирима у Андијану 2005. године као и проблемима које имају кинеске власти у Синђанг провинцији. У основи замисли леже углавном веће (војне) формације терориста у настојању да овладају одређеним простором или објектима, мобилишу међународну заједницу и изазову револт код локалног становништва. Неретко су подржани од тзв. демократских елемената у земљи који су спонзорисани од актера изван земље у борби против тзв. аутократских режима. Иза оваквих сценарија назире се и оправдана опасност да се терористички напад у појединим деловима претвори и у насилан сепаратизам сличан покушају на Косову и Метохији. Будући да земље у региону већ имају сепаратистичко-терористичке елементе поменуте претпоставке су реалне. Постоји критицизам западних аутора да је употреба снага у маневрима несразмерна опасности од тероризма и да представља инструмент демонстрације силе заборављајући на војни обим борбе против тероризма у Авганистану и у свету уопште. Чланице ШОС-а приликом реализације маневара узимале су у обзир  транснационалну природу тероризма као појаве и у том смислу приступиле гледишту да једино заједничким деловањем и сарадњом свих чланица може се успешно одговорити поменутој претњи.

У томе многи аналитичари настоје да пронађу паралеле са организацијом какав је НАТО. Па ипак, готово све земље чланице истичу да је ШОС превасходно политичко-економски савез са елементима за борбу против „три осовине зла".
У јачању безбедности на простору Централне Азије посебну улогу имају Русија и Кина. Русија гледа земље Централне Азије као извор нестабилности и настоји да промовише борбу против ширења исламизма, тероризма и трговине наркотицима. У вези са тим Русија је пружила подршку Таџикистану у контроли границе са Авганистаном и наставља са јачањем и развијањем 201. моторизоване дивизије (201мдв) у Душанбеу. Упркос своме професионализму 201мдв суочава се са бројним проблемима карактеристичним за руску армију: нередовно плаћање, недостатак опреме, проблеми у регрутовању, слаба физичка спрема, низак морал и недостатак обуке који се завршава са нивоима батаљона. Као резултат тога 201мдв није у стању да одржава висок ниво борбене готовости упркос својој улози у обезбеђењу таџикистанске границе у сарадњи са Руском федералном граничном службом (ФПС). Руско војно пристуство у Централној Азији ојачало је њен утицај, али није спречило размештање коалиционих и снага САД-а у подршци мисије у Авганистану. Због тога Русија настоји да ојача свој безбедносни значај у региону Централне Азије превасходно кроз мултилатералну сарадњу унутар ЗНД-а која има начелну подршку влада Централне Азије.
Кинеска влада настоји да угради властита искуства у борби против тероризма као и да реши властите проблеме у области Синђанг кроз институције ШОС-а. Као и Заједница независних држава, ШОС има свој противтерористички центар који је смештен у Ташкенту и има један секретаријат у Пекингу. Кина и Русија заједно плаћају око 35% трошкова тог центра док је остатак подељен између земаља чланица ШОС-а. Као резултат тога, већина запослених у РАТС-у је из Кине и Русије. На тај начин и Кина се постепено укључила у регионалне политичке и војне напоре у очувању регионалне стабилности.
Првобитно Кина је учествовала у заједничкој војној вежби у Киргистану у октобру 2002. године. Треба истаћи да су на вежби били и посматрачи из АТЦ-а Заједнице независних држава, у настојању да провере своје могућности за сарадњу. Током вежбе Кина је настојала да реши проблем терористичких група које су смештене у Киргистану и које са те територије нападају кинеске провинције. Након тога Кина се сагласила да учествује и у мултилатералним вежбама. Прво такво учешће Кина је остварила у августу 2003. године када су се Казахстан, Киргистан и Таџикистан придружили Кини и Русији у вежби „КООПЕРАЦИЈА 2003", где је успостављен заједнички противтерористички штаб и где су јединице развијене дуж кинеско-казахстанске границе. Русија и Кина су се сагласиле за ближу сарадњу и заједнички наступ у промовисању безбедности у региону верујући да имају заједничке интересе у тој области и наглашавајући потребу за ефикаснијом сарадњом између два против терористичка центра.
На крају треба имати у виду једну специфичност у међународним односима која се очитује на простору Централне Азије. Наиме четири од шест чланица ШОС-а у исто време су и чланице Заједнице независних држава и Организације за колективну безбедност, а то су Русија, Узбекистан, Казахстан и Киргистан. Оба савеза поседују противтерористички центар и споразуме о борби против тероризма. Поред тога већина земаља Централне Азије обухваћена је програмима Партнерства за мир, као и сарадњом са НАТО савезом. У таквом шаренилу односа и савеза у Централној Азији тешко је утврдити стварне мотиве заједничког повезивања као и трајност постојећих савеза.
Методе рада:

За потребе овог рада основна метода истраживања је метода квалитативне анализе садржаја документа. На основу поменуте методе извршиће се истраживање различитих извора као и различитих приступа предметном проблему, или делу проблема, како би се добило целовито сазнање на задату тему. Упоредном анализом различитих научних радова на ову тему реализоваће се истраживање које ће дати одговор на питање у којој је мери Шангајска организација за сарадњу својим, присуством у Централној Азији, ефикасан регионалан одговор безбедносним изазовима 21. века.
Структура  (по поглављима):

Увод - Увод са формулисањем предмета, циља, хипотеза и метода у раду
Прво поглавље – Безбедносна ситуација у у Централној Азији 
1.Узроци нестабилности у Централној Азији 
1.1 Геополитички значај простора Централне Азије 
1.2 Социо-економски проблеми и развијеност политичких институција 
1.3 Религија

1.3.1 Традиционални ислам 
1.3.2 Модерни секуларизам 
1.3.3 Радикални ислам у Централној Азији

2. Тероризма и организовани криминал у Централној Азији 
Друго поглавље – Шангајска организација за сарадњу
1. Историјат Шангајске организације за сарадњу
2. Међусобни интереси земаља чланица ШОС-а

3. Структура и функционисање ШОС-а
4. Енергетска сарадња
Треће поглавље - Шангајска организација за сарадњу као регионални безбедносни систем 
1. Концепт регионалне безбедности

2. Искуства у борби против тероризма у Централној Азији

3. Русија и Кина као фактори стабилности у Централној Азији

4. Регионални противтерористички центар (RATS) и нормативна документа ШОС-а у борби против тероризма, сепаратизма и екстремизма 
5. Војни маневри и вежбе ШОС-а

